สหรัฐฯ และชาติพันธมิตร ตกลงเพิ่มแรงสนับสนุนยูเครนต้านทัพรัสเซีย
Defense Secretary Austin says Russia never conceived the world would support Ukraine 'so swiftly and surely'
รัฐมนตรีว่าการกระทรวงการต่างประเทศสหรัฐฯ แอนโทนี บลิงเคน กล่าวต่อคณะกรรมาธิการด้านความสัมพันธ์ต่างประเทศของวุฒิสภาสหรัฐฯ ในวันอังคารว่า ก่อนหน้านี้สหรัฐฯ ต้องใช้เวลาหลายสัปดาห์ในการเคลื่อนย้ายอาวุธยุทโธปกรณ์ต่าง ๆ ไปยังยูเครน แต่ขณะนี้สามารถจัดส่งกำลังอาวุธชุดใหม่ให้แก่ยูเครนได้ในเวลาเพียงสามวัน รมต.บลิงเคน กล่าวว่า หลังจากที่ตนและรัฐมนตรีกลาโหมสหรัฐฯ ลอยด์ ออสติน พบหารือกับประธานาธิบดียูเครน โวโลดิเมียร์ เซเลนสกี ที่กรุงเคียฟ เมื่อช่วงสุดสัปดาห์ ทั้งสองประเทศได้ทำความเข้าใจกันดีขึ้นเกี่ยวกับสิ่งที่ยูเครนต้องการและสิ่งที่สหรัฐฯ สามารถจัดหาให้ได้ สำนักข่าวบลูมเบิร์กรายงานด้วยว่า เยอรมนีส่งสัญญาณเตรียมจัดส่งอาวุธหนักให้แก่ยูเครนเป็นครั้งแรก โดยจะเริ่มด้วยระบบต่อต้านอากาศยานจำนวน 50 ชุด ในวันอังคาร รัฐมนตรีกลาโหมสหรัฐฯ ลอยด์ ออสติน พบหารือกับผู้แทนสมาชิกองค์การสนธิสัญญาแอตแลนติกเหนือ หรือ นาโต้ และประเทศอื่นรวม 40 ประเทศ ที่ฐานทัพอากาศสหรัฐฯ ในเยอรมนี รมต.ออสติน กล่าวว่า "ประธานาธิบดีวลาดิเมียร์ ปูติน ไม่ได้คาดคิดมาก่อนว่าทั่วโลกจะรวมพลังสนับสนุนยูเครนอย่างรวดเร็วและหนักแน่นเช่นนี้" และว่า เราเห็นพลังการสนับสนุนยูเครนเพิ่มขึ้นทุกวัน เพื่อต่อต้านการรุกรานของรัสเซีย พร้อมย้ำว่า "เราต้องไม่เสียเวลาอีกต่อไป เราต้องทำอย่างรวดเร็วในช่วงที่เกิดสงครามเช่นนี้" รมต.กลาโหมสหรัฐฯ กล่าวด้วยว่า ชาติพันธมิตรของยูเครนจะพบหารือกันทุกเดือนเพื่อสร้างความร่วมมือด้านความช่วยเหลือต่าง ๆ และว่า "เป้าหมายเพื่อช่วยให้ยูเครนชนะสงครามเหนือการรุกรานของรัสเซีย และฟื้นฟูให้ยูเครนสามารถรับมือความท้าทายในอนาคตได้" รมต.ออสติน กล่าวว่า "สหรัฐฯ จะทำทุกวิถีทางเพื่อไม่ให้สงครามครั้งนี้ลุกลามเกินควบคุม" ซึ่งเป็นการตอบโต้ต่อคำกล่าวของรัฐมนตรีต่างประเทศรัสเซีย เซอร์เกย์ ลาฟรอฟ ที่ว่าสงครามครั้งนี้อาจลุกลามไปเป็นสงครามนิวเคลียร์ระหว่างรัสเซียกับชาติตะวันตก "ไม่มีใครต้องการให้เกิดสงครามนิวเคลียร์ ซึ่งจะไม่มีใครเป็นผู้ชนะ" รมต.ออสตินกล่าว เมื่อวานนี้ รัสเซียกล่าวหาว่าชาติตะวันตกกำลังทำ "สงครามตัวแทน" กับรัสเซีย ด้วยการส่งกำลังอาวุธให้แก่ยูเครน พร้อมเตือนว่ามีความเสี่ยงที่สงครามครั้งนี้อาจลุกลามไปเป็นความขัดแย้งทางนิวเคลียร์ ในวันอังคาร เลขาธิการสหประชาชาติ อันโตนิโอ กูเทอเรส เดินทางเยือนกรุงมอสโกเพื่อพบกับประธานาธิบดีวลาดิเมียร์ ปูติน และรัฐมนตรีต่างประเทศรัสเซีย เซอร์เกย์ ลาฟรอฟ เพื่อพยายามเป็นตัวกลางไกล่เกลี่ยสันติภาพและจัดทำข้อตกลงหยุดยิง กูเทอเรส กล่าวว่า ต้องการให้เกิดแนวทางและเงื่อนไขในการเจรจาอย่างมีประสิทธิผล การจัดทำข้อตกลงหยุดยิง และการสร้างสันติภาพโดยเร็วที่สุด และว่า "แม้รัสเซียและสหประชาชาติตีความสิ่งที่เกิดขึ้นในยูเครนแตกต่างกัน แต่ยังคงมีโอกาสที่จะเกิดการเจรจาอย่างจริงจังเกี่ยวกับการร่วมมือกันเพื่อลดทอนความเจ็บปวดและยุติสงครามครั้งนี้อย่างเร็วที่สุด"